Oikeusministeriö
Lainvalmisteluosasto

PL 25
00023 VALTIONEUVOSTO

Lausuntopyyntö 10.11.2008, OM 12/41/2007

OIKEUSMINISTERIÖN TYÖRYHMÄMIETINTÖ 2008:5

Pyydettynä lausuntonaan työryhmämietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä” Säteilyturvakeskus esittää seuraavan.

Säteilyturvakeskuksen toimialan osalta työryhmämietinnössä käsitellyt asiat ja ehdotukset koskettavat säteilylakiin (592/1991) perustuvaa säteilyn käytön ja muun säteilytoiminnan valvontaa sekä ydinenergialakiin (990/1987) perustuvaa ydinenergian käytön valvontaa. Näillä kummallakin alueella Säteilyturvakeskus on turvallisuusviranomainen, jonka toimintaan kuuluu muun muassa lupahakemusten ja muiden sellaisten valvonta-asioiden käsittelyä, jotka suoraan vaikuttavat asianomaisen asiakkaan etuihin, oikeuksiin ja velvollisuuksiin.

Säteilyturvakeskuksen käsityksen mukaan työryhmän ehdottamat täydennykset lailla järjestettyyn hallintokäytäntöön ja hallinnon oikeussuojakeinoihin ovat perusteiltaan asianmukaisia. 

Keskuksen arvion mukaan työryhmän ehdotukset eivät myöskään tule aiheuttamaan erityisiä ongelmia keskuksen toimialalla. Viranomaistoimintojen sisäinen ohjeistus tulee täydennettäväksi osana keskuksen normaalia laatutyötä.

Ehdotusten viimeistelyssä ja käytännön soveltamisessa on kuitenkin syytä korostaa hallintolain 6 §:ssä kiteytettyjen hallinnon oikeusperiaatteiden mukaista oikeusajattelua, siten että myöskään viranomaispuolelle ei saisi asettaa vaatimuksia, jotka ovat ilmeisen suhteettomia. Esimerkiksi hallintolakiin ehdotetun uuden 23e §:n mukaisia määräaikoja tulisi voida kesäaikana soveltaa niin, että asiakkaan kiirehtimisvaatimukseen reagoidaan oikea-aikaisesti ja hän saa myös vastauksen oikea-aikaisesti, mutta viranomaisen kannalta hyvin perustellusta syystä vastaus voisi olla ilmoitus lopullisen vastauksen antamisesta, kun asianomainen asiantuntijavirkamies/virkamiehet ovat paikalla. On suhteetonta edellyttää, että asiakasta palveleva sijainen tai toimistohenkilö joutuisi antamaan sitovan lupauksen käsittelyajasta asiassa, jonka käsittelevä asiantuntijavirkamies on vuosilomalla. 

Lausuntopyyntöön sisältyneiden kysymysten osalta Säteilyturvakeskus esittää seuraavat näkökohdat:

1) Kysymyksessä tarkoitettuja lakisääteisiä kiinteitä määräaikoja asioiden käsittelylle Säteilyturvakeskuksen toimialalla ei ole. Omassa laatujärjestelmässään keskus on määritellyt käsittelyaikastandardeja eräille tyypillisille asiaryhmille. 

2) Ko. erityislainsäädäntöä ei Säteilyturvakeskuksen toimialalla ole.

Pääjohtaja			Jukka Laaksonen

Johtaja			Antti Niittylä

TIEDOKSI	Sosiaali- ja terveysministeriö
	Työ- ja elinkeinoministeriö